
Adóterhelés és adózási morál összefüggései

Dolgozatomban a legfontosabb összefüggéseket kutatom az adóterhelés és az adózási morál között. Alapvető kérdés, hogyan hat az adóterhelés az adózási morálra.
Hipotézisem, melyet a dolgozatban folyamatosan, több részletben is igazolni kívánok, hogy az adóterhelés növekedésének egy bizonyos fokáig javul a társadalmi morál, ugyanakkor romlik az egyéni morál. A viszonylagosan jól meghatározható adóterhelési mérték felett mind az egyén, mind pedig a társadalom negatívan viszonyul az adóterhek teljesítéséhez.
Az adóterhelés alakulásának bemutatásához időbeli valamint térbeli összehasonlítást végeztem. Az idősoros összehasonlítás során azt kívántam az olvasó elé tárni, hogyan alakult a magyar történelem során az adóterhelés. Emellett fontosnak tartottam egy rövid nemzetközi kitekintést is tenni, hogy fel tudjuk mérni a jelenlegi magyar adóterhelés tényleges mértékét.
Témám második fontos eleme az adózási morál. Ennek szemléltetése némiképp nehézkesebb, mint az adóterhelésé, mivel nehezebb számszerűsíteni, mérhetővé, megfoghatóvá tenni. Ezért bevezettem a fizetési hajlandóság fogalmát, amelyet több összetevőn keresztül próbáltam kézenfoghatóbbá tenni.
Mindezek alapján a legfontosabb megállapításom, hogy az adóterhelés és az adózási morál között fordított arányosság mutatható ki. Nagyon fontos, hogy adózási morál vizsgálata során egyénekre vagy a társadalomra gondolunk, hiszen nem ugyanúgy viszonyulnak az adózáshoz. Továbbá számos tényező hat az adózási morálra, többek között az adott gazdasági helyzet és a jogszabályi környezet.



